Forbundet av militante ateister

**Forbundet av militante ateister** eller **Kjempende gudløses union** (russisk Союз воинствующих безбожников, *Sojuz voinstvujusjtsjikh bezbozjnikov*, forkortet СВБ, *SVB*, navn fra 1929), **De gudløses samfunn** (Общество безбожников, *Obshchestvo bezbozjnikov*) eller **De gudløses forbund** (Союз безбожников, *Sojuz bezbozjnikov*) var et uavhengig, ateistisk og antireligiøst forbund av arbeidere, studenter og intellektuelle i Sovjetunionen under ideologisk, kulturell og politisk påvirkning fra landets statsbærende kommunistparti fra 1925 til 1947. Forbundet organiserte kampanjer og aksjoner, arrangerte utstillinger, opprettet museer i gamle kirker og utga en mengde trykksaker for å bekjempe overtro, avskaffe religiøse institusjoner, utrydde kirkens makt og fremme statsateisme, rasjonalitet og vitenskap.

## Historikk

Leder for Forbundet av militante ateister var journalisten og politikeren Jemeljan Jaroslavskij (Емельян Ярославский, 1878-1943). Tilhengerne var blant annet partimedlemmer, ungdommer i Komsomol, arbeidere og krigsveteraner. I 1941 skal forbundet ha hatt 3,5 millioner frivillige medlemmer og 96 000 kontorer over hele Sovjetunionen.

Ateistforbundet utgav blant annet det antireligiøse månedsmagasinet «Den gudløse» eller «Ateisten» (Безбожник, *Bezbozjnik*) som hadde startet allerede i 1922. I tillegg ble dagsavisa  «Den gudløse på arbeidsplassen» (Безбожник у станка, *Bezbozhnik u Stanka*) publisert i perioden 1923-1931. Der ble kristendommen, jødedommen og islam latterliggjort gjennom satiriske innlegg og karikaturtegninger. Samtidig propaganderte bevegelsen for fornuft, kommunisme og den sovjetiske ettpartistaten. Karl Marx, som formulerte *[[Det kommunistiske manifest]]*, skrev at «religion er opium for folket» allerede i 1844, og ateistforbundets aggressive «opplysningsarbeid» var del av det sovjetiske regimets ideologiske kamp med antireligiøse lover, brutale aksjoner, ateistisk indoktrinering eller omskolering og religiøs diskriminering. 

Aktivitetene til forbundet og tilknyttede underorganisasjoner minsket gradvis på slutten av 1930-tallet da kommunistpartiet etter utrenskningene under Den store terroren fikk en noe mildere holdning overfor tradisjonell religionsutøvelse. Politikken på 1940-tallet ble også sterkt påvirket av alle tap og enorme prøvelser under Den store fedrelandskrigen (andre verdenskrig) da svært mange søkte trøst i kirken. «Den gudløse» kom med siste nummer i 1941, og fra 1947 ble forbundet og virksomheten tatt opp i Sovjetunionens mer vidtfavnende opplysnings-og propagandaorganisasjon «Kunnskap» (Знание, *Znanie*).



File:Bezhnoznik u stanka 19-1929.jpeg|«En moderne variasjon over temaet drukkenskap i Kana i Galilea; den første og verste hjemmebrenner het Jesus Kristus.» Karikaturtegning fra «Den gudløse» nr. 19 1929, et temanummer om «anti-alkoholisme»

File:Bezbozhnik u stanka 22-1929.jpg|«Kommunistpartiets femårsplan er en kamp mot religion!» Tegning fra «Den gudløse» nr. 22 1929. Knust under romertallet fem, som er dekorert med hammer og sigd, ligger jødenes enøyde Jehova, de kristnes Gud og muslimenes Allah. Bak vokser det moderne industrisamfunnet fram.

File:Bezbozhnik u stanka - The Fifth Anniversary of the Union of Militant Atheists, 1930, n. 7.jpg|Tegning fra «Den gudløse» til organisasjonens femårsjubileum nr.7 1930. Gutt i uniform fra Den røde armé og med fane for «verdensateismen» jager pave, kapitalisme og Gud ut av verden. 

|Tegning fra «Den gudløse» 1930. En afroamerikaner som henger lynsjet i Frihetsstatuen i USA, «Guds land», skal illustrere sammenhengen mellom kristendom, kapitalisme og rasisme. Legg merke til at Jesus-figuren har glorie med hakekors.

File:Bezbozhnik u stanka - The Stalingrad tractor factory is open, 1930, n. 13.jpg|«Traktorfabrikken i Stalingrad har åpnet!» Tegning fra «Den gudløse» nr. 13 1930 viser en kommunistrød traktor med Sovjetunionens flagg som blåser vekk en engel, en kapitalist, paven og Gud (øverst) sammen med presteskap og kulakker (nederst).

File:Bezbozhnik u stanka - Run along, Lord, 1931, n. 22.jpg|«Haren: Stikk av, Herre! Nå er det slutt for tømmerhoggere som du!» Karikaturtegning fra «Den gudløse» i november 1931 viser Gud som møter forbud mot å hogge juletrær. Tradisjonell russisk jul med Fader Frost og pyntede grantrær ble marginalisert etter den russiske revolusjonen. I 1935 ble kristen jul flyttet til sekulær feiring av nyttårsaften.


## Se også
* Statsateisme

## Eksterne lenker
*